ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2037/96 υποβολή: Cristiana Muscardini (NI) προς την Επιτροπή (19 Iουλίου 1996)

Θέμα: Aπάτη εις βάρος των συναπτόντων ασφαλιστικά συμβόλαια για ασθένεια και ατύχημα

Ερωτάται η Επιτροπή εάν αληθεύει ότι πολλές ασφαλιστικές εταιρίες που συνάπτουν συμβόλαια για ασθένεια και/ή ατύχημα αρνούνται να πληρώσουν, σε περίπτωση σοβαρής ασθένειας όπως π.χ. ο καρκίνος, το ποσό της ασφάλειας στον ενδιαφερόμενο εάν αυτός έχει πληγεί από τον ιό του ΑΙDS, με το σκεπτικό ότι για να πληρώσουν για το ατύχημα ή την ασθένεια ο υπογράφων το συμβόλαιο θα πρέπει να δηλωθεί ως αναρρώσας!

Σε περίπτωση που αληθεύουν τα ανωτέρω, ερωτάται η Επιτροπή εάν θα πρέπει να θεωρήσει τη στάση αυτή ως απάτη εις βάρος των υπογραφόντων ασφαλιστικά συμβόλαια, και ποία μέτρα προτίθεται να λάβει;

Απάντηση του κ. Monti εξ ονόματος της Επιτροπής (9 Οκτωβρίου 1996)

Το θέμα του κατά πόσον οι έχοντες συνάψει ασφαλιστήρια συμβόλαια, οι οποίοι πάσχουν από Aids, είναι επιλέξιμοι αποζημίωσης εάν προσβληθούν από ασθένειες όπως ο καρκίνος εξαρτάται από το περιεχόμενο των συμβολαίων με τις αντίστοιχες ασφαλιστικές εταιρίες για την κάλυψη ασθενειών ή ατυχημάτων.

Εφόσον δεν υπάρχει κοινοτική νομοθεσία σχετικά με την ασφαλιστική κάλυψη που παρέχεται από εταιρίες ασφάλισης ασθένειας, οι ασφαλιστικοί όροι διαμορφώνονται ελεύθερα (άρθρο 29 της οδηγίας 92/49/ΕΟΚ ((ΕΕ αριθ. L 228, 11.8.1992. )) του Συμβουλίου της 18ης Ιουνίου 1992 για το συντονισμό των νομοθετικών, κανονιστικών και διοικητικών διατάξεων όσον αφορά την πρωτασφάλιση πλην της ασφάλισης ζωής και για την τροποποίηση των οδηγιών 73/239/ΕΟΚ και 88/357/ΕΟΚ (τρίτη ασφαλιστική οδηγία ζημιών).

Το περιεχόμενο των συμβολαίων αυτών θα πρέπει, πάντως, να εξετάζεται βάσει της οδηγίας περί αθέμιτων όρων στις συμβάσεις με τους καταναλωτές (93/13/ΕΟΚ) ((ΕΕ αριθ. L 95, 21.4.1993. )). Αποτελεί έργο των εθνικών αστικών δικαστηρίων να προβαίνουν στην εξέταση αυτή. Η Επιτροπή δεν έχει αρμοδιότητες να ερμηνεύει το περιεχόμενο των υφιστάμενων συμβάσεων ή να ερευνά κυρώσιμες πράξεις.
ΓΡΑΠΤΗ ΕΡΩΤΗΣΗ E-1715/96 υποβολή: Jean-Yves Le Gallou (NI) προς την Επιτροπή (25 Iουνίου 1996)

Θέμα: Πιστώσεις διοικητικής λειτουργίας των ευρωπαϊκών θεσμικών οργάνων

Το έγγραφο εργασίας αριθ. 7 της Επιτροπής Προϋπολογισμών σχετικά με τη διαδικασία του προϋπολογισμού για το 1997 αναφέρει 1 200 μελέτες που εκπονήθηκαν από την Επιτροπή το 1995 στο πλαίσιο του Μέρους Β του προϋπολογισμού.

Δύναται η Επιτροπή να μου γνωστοποιήσει:

- τον πλήρη κατάλογο των μελετών που εκπονήθηκαν από την Επιτροπή το 1995 στο πλαίσιο του Μέρους Β 7

- το κόστος εκάστης των ως άνω μελετών, για εκάστη μελέτη χωριστά 7

- το συνολικό κόστος των μελετών;

Απάντηση του κ. Liikanen εξ ονόματος της Επιτροπής (25 Σεπτεμβρίου 1996)

Η Επιτροπή σημειώνει την ερώτηση του αξιότιμου μέλους του Κοινοβουλίου, η οποία συμβαδίζει, σε μεγάλο βαθμό, με τις ανησυχίες του γενικού εισηγητή για τον προϋπολογισμό 1997. Πράγματι, στα πλαίσια της προετοιμασίας του προϋπολογισμού 1997, η Επιτροπή Προϋπολογισμών συνέταξε ένα έγγραφο εργασίας σχετικά με το θέμα των μελετών που χρηματοδοτούνται από το Μέρος Β του προϋπολογισμού. Σε συνέχεια του εν λόγω εγγράφου, η Επιτροπή ξεκίνησε μια εμπεριστατωμένη έρευνα επί του θέματος, έρευνα που υπερβαίνει τα πλαίσια της απλής συλλογής στατιστικών στοιχείων.

Συνεπώς, η Επιτροπή προτείνει στο αξιότιμο μέλος του Κοινοβουλίου να περιμένει την ολοκλήρωση της διεξαγόμενης έρευνας, δεδομένου ότι η παροχή των αιτούμενων πληροφοριών θα απαιτούσε, οπωσδήποτε, μια σημαντική εργασία απογραφής που θα μπορούσε να επικαλύψει τις ήδη διεξαγόμενες εργασίες.

Βεβαίως, η Επιτροπή είναι στη διάθεση του αξιότιμου μέλους του Κοινοβουλίου για να του παράσχει οιαδήποτε πληροφορία θα του έλειπε ακόμη μετά τη γνωστοποίηση των αποτελεσμάτων της προαναφερόμενης έρευνας.
ΓΡΑΠΤΗ ΕΡΩΤΗΣΗ E-2332/96 υποβολή: Amedeo Amadeo (NI) και Gianfranco Fini (NI) προς την Επιτροπή (27 Αυγούστου 1996)

Θέμα: Κατεψυγμένα έμβρυα

Έως τα τέλη Ιουλίου, θα καταστραφούν 3.300 ανθρώπινα έμβρυα που φυλάχθηκαν στην κατάψυξη και εν συνεχεία εγκαταλείφθηκαν από τους γονείς. Η αγγλική νομοθεσία ορίζει σε πέντε χρόνια το ανώτατο διάστημα διατήρησης των κατεψυγμένων εμβρύων, όριο που μπορεί να παραταθεί μόνον με ειδική αίτηση των γονέων.

Τα ζευγάρια που είχαν ζητήσει να διατηρηθούν στην κατάψυξη τα 3.300 έμβρυα εξαφανίσθησαν και απεποιήθησαν πάσης ευθύνης. Επί 910 ζευγαριών, τα 650 δεν είναι δυνατόν να εντοπισθούν, ενώ τα 260 δεν απαντούν στις επιστολές του EFEA που τους ζητεί να λάβουν κάποια απόφαση. Χωρίς την συγκατάθεση των γονέων και χωρίς συγκεκριμένο όριο «θα ήταν απαράδεκτο» να παραταθεί η διατήρηση στην κατάψυξη. Το όριο, διατείνονται οι αρχές, είναι αναγκαίο για να εξασφαλίζεται η ακεραιότης του εμβρύου, καθώς δεν είναι ακόμη γνωστό πόσο διάστημα μπορεί να επιβιώσει στον πάγο χωρίς να κινδυνεύει η μελλοντική του ανάπτυξη.

Ζητείται από την η Ευρωπαϊκή Επιτροπή, ενώπιον αυτής του προβλήματος καταστροφής των εμβρύων, να λάβει νομοθετική πρωτοβουλία για την εναρμόνιση των νόμων και διατάξεων που διέπουν τα λεπτότατο αυτό ζήτημα, λαμβάνοντας υπόψη ότι τα φυσικά δικαιώματα δεν μπορούν να αλλοιώνονται από μιά επιστήμη συχνότατα ατελή ή από καταχρηστικές εφαρμογές κάποιων ουτοπιστών.

Απάντηση του κ. Flynn εκ μέρους της Επιτροπής (16 Οκτωβρίου 1996)

Τα θέματα που θίγει το αξιότιμο μέλος εμπίπτουν στην αρμοδιότητα των κρατών μελών. Η Επιτροπή δεν προτίθεται να υποβάλει προτάσεις για την εναρμόνιση των νόμων και των κανονισμών σε αυτόν τον τομέα.

Βέβαια, η Επιτροπή γνωρίζει πολύ καλά τα ζητήματα ηθικής που συνδέονται με τις εφαρμογές της βιοτεχνολογίας. Στα πλαίσια του τέταρτου κοινοτικού προγράμματος για την έρευνα και την τεχνολογική ανάπτυξη έχει δημιουργηθεί μια ομάδα εργασίας με σκοπό να εξετάσει ηθικά και νομικά ζητήματα που αφορούν την προστασία του ανθρώπινου έμβρυου και του εμβρυακού ιστού. Το πεδίο δράσης αυτής της ομάδας περιορίζεται σε κοινοτικά ερευνητικά σχέδια και δεν καλύπτει τη νομοθεσία του Ηνωμένου Βασιλείου.
ΓΡΑΠΤΗ ΕΡΩΤΗΣΗ E-1342/96 υποβολή: Jean-Yves Le Gallou (NI) προς την Επιτροπή (3 Iουνίου 1996)

Θέμα: Kοινοτικές επιχορηγήσεις προς συλλόγους, μη κυβερνητικές οργανώσεις και διάφορους οργανισμούς

Γνωρίζει η Επιτροπή για το οικονομικό έτος 1995 τον ακριβή αριθμό συλλόγων, μη κυβερνητικών οργανώσεων ή οργανισμών οι οποίοι εισπράτουν επιχορηγήσεις στο πλαίσιο του κοινοτικού προϋπολογισμού;

Δύναται να τους ταξινομήσει στον προϋπολογισμό κατά κεφάλαια ή κύριες υποδιαιρέσεις;

Συμπληρωματική απάντηση του κ. Liikanen εξ ονόματος της Επιτροπής (16 Σεπτεμβρίου 1996)

Ως συμπλήρωμα στην απάντηση που έδωσε στις 16 Ιουλίου 1996 ((ΕΕ C 297, 8.10.1996, 120. )), η Επιτροπή είναι τώρα σε θέση να ανακοινώσει τις ακόλουθες πληροφορίες.

Κατάλογος των επιχορηγήσεων με αναφορά, κατά κεφάλαιο του προϋπολογισμού, των δικαιούχων, του αριθμού των επιχορηγήσεων, των σχετικών ποσών καθώς και του συνόλου κατά κεφάλαιο, αποστέλλεται απευθείας στο αξιότιμο μέλος και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1776/96 υποβολή: Erich Schreiner (NI) προς την Επιτροπή (3 Iουλίου 1996)

Θέμα: Το άρθρο 157 της Συνθήκης ΕΚ και το παράδειγμα του Επιτρόπου Fischler

Τα μέλη της Επιτροπής επιλέγονται βάσει των γενικών τους προσόντων και τα οποία παρέχουν κάθε εγγύηση ανεξαρτησίας, ενώ δεν δύνανται κατά τη διάρκεια της θητείας τους να απολαμβάνουν άλλα προνόμια (άρθρο 157 της Συνθήκης ΕΚ).

Πως εξηγεί συνεπώς η Επιτροπή το γεγονός ότι ένα από τα μέλη της, ο Επίτροπος Fischler, διαθέτει στη Βιέννη εδώ και ένα χρόνο ένα πολιτικό γραφείο στην οδό Schenkenstraίe 8-10, το ενοίκιο και τις τρέχουσες δαπάνες του οποίου καταβάλλει το Υπουργείο Γεωργίας, ενώ η διευθύντριά του κ. Baumgartner πληρώνεται από την Ένωση Αυστριακών Βιομηχανιών;

Προτίθεται η Επιτροπή να υπενθυμίσει στον κ. Fischler τις υποχρεώσεις του και να του προτείνει να κλείσει αυτό το πολιτικό γραφείο, το μοναδικό του είδους του στην Ένωση, ή να τον πείσει να αναλάβει μόνος του τις δαπάνες και τους μισθούς για το γραφείο του από τις γενναιόδωρες αποζημιώσεις που λαμβάνει για το σκοπό αυτό;

Εάν ναι, πότε;

Εάν όχι, για ποιούς λόγους;

Προτίθεται η Επιτροπή να ζητήσει από τον Επίτροπο Fischler να αποζημιώσει το Υπουργείο Γεωργίας και την Ένωση Αυστριακών Βιομηχανιών για τις δαπάνες που δεν δικαιούται;

Εάν ναι, πότε θα κληθεί ο Επίτροπος να επιστρέψει τα ποσά αυτά στο Υπουργείο Γεωργίας ή την Ένωση Αυστριακών Βιομηχανιών και ποιό το συνολικό ύψος τους;

Εάν όχι, για ποιούς λόγους;

Απάντηση του κ. Santer εξ ονόματος της Επιτροπής (13 Σεπτεμβρίου 1996)

Δεν είναι ακριβές ότι ο κ. Fischler, μέλος της Επιτροπής, διαθέτει πολιτικό γραφείο στη Βιέννη, όπως δηλώνει το αξιότιμο μέλος του Κοινοβουλίου στην ερώτησή του.

Η αλήθεια είναι ότι η Ομοσπονδιακή Κυβέρνηση της Αυστρίας άνοιξε ένα γραφείο, στην οδό Schenkengasse, με απόφαση του Υπουργικού Συμβουλίου της 4ης Απριλίου 1995, προκειμένου - όπως αναφέρεται στην εν λόγω απόφαση - να διευκολυνθεί η συνεργασία με τον κ. Fischler, μέλος της Επιτροπής.

Η συνεργασία με τα κράτη μέλη αποτελεί βασικό στοιχείο για την επιτέλεση των καθηκόντων των μελών της Επιτροπής, στοιχείο που δεν αντιτίθεται στην ανεξαρτησία τους όπως αυτή ορίζεται στο άρθρο 157 παράγραφος 2 της Συνθήκης ΕΚ.
ΓΡΑΠΤΗ ΕΡΩΤΗΣΗ E-1534/96 υποβολή: Jessica Larive (ELDR) προς το (25 Iουνίου 1996)

Θέμα: Ποσόστωση για την αλιεία ρέγγας

1. Έχει ενημερωθεί το Συμβούλιο για τη μελέτη της Ευρωπαϊκής Γνωμοδοτικής Επιτροπής Αλιείας (ΙCΕS) όσον αφορά την αλιεία ρέγγας;

2. Μπορεί να επιβεβαιώσει το Συμβούλιο ότι, όπως προκύπτει από την έρευνα, κυρίως η δανική βιομηχανία ιχθυαλεύρων είναι υπεύθυνη για ενδεχόμενο περιορισμό των ποσοστώσεων λόγω του ότι, κατά την αλιεία σαρδελόρεγγας συλλέγεται επίσης μεγάλος αριθμός μικρών ρεγγών;

3. Μπορεί επίσης να επιβεβαιώσει το Συμβούλιο ότι οι αλιείς της Σκωτίας έχουν περισσότερα αλιεύματα από ό,τι τους επιτρέπουν οι ποσοστώσεις τους;

4. Σε περίπτωση καταφατικής απάντησης, δεν συμφωνεί το Συμβούλιο με την άποψη μου ότι κατά την κατανομή των ποσοστώσεων πρέπει να λαμβάνεται υπόψη το εν λόγω θέμα και ότι τα άλλα κράτη μέλη δεν χρειάζεται να υπομένουν τις αθέμιτες πρακτικές των προαναφερθέντων κρατών μελών;

Απάντηση (19 Νοεμβρίου 1996)

1. Το Συμβούλιο γνωρίζει ότι η Ευρωπαϊκή Γνωμοδοτική Επιτροπή Αλιείας (ICES) διαξάγει τακτικά έρευνες για ορισμένα παοθέματα ιχθύων, συμπεριλαμβανομένης και της ρέγγας. Πράγματι, η επιστημονική αυτή γνωμοδότηση αποτελεί τη βάση των προτάσεων που υποβάλλει κάθε χρόνο η Επιτροπή στο Συμβούλιο για τον καθορισμό των επιπέδων του συνόλου επιτρεπομένων αλιευμάτων (TAC) και των ποσοστώσεων. Τα επίπεδα αυτά κατανέμονται σύμφωνα με την αρχή της σχετικής σταθερότητας και υπόκεινται σε ορισμένους τεχνικούς περιορισμούς αλίευσης.

2. Η τελευταία έκθεση ICES για τη ρέγγα εκφράζει σοβαρές ανησυχίες για τα αποθέματα ρέγγας και διατυπώνει ορισμένες συστάσεις μεταξύ των οποίων μείωση των αλιευμάτων και της θνησημότητας λόγω αλίευσης για όλους τους στόλους που εκμεταλλεύονται τα αποθέματα ρέγγας τόσο για κατανώλωση από ανθρώπους, όσο και για βιομηχανική χρήση.

3. Η Ευρωπαϊκή Κοινότητα είχει ήδη διαβουλεύσεις με τις νορβηγικές αρχές, οι οποίες είναι από κοινού υπεύθυνες για τη διαχείριση των αποθεμάτων ρέγγας της Βόρειας Θάλασσας και στις 25 Ιουλίου 1996 το Συμβούλιο εξέδωσε τον κανονισμό (ΕΚ) αριθ. 1602/96 ((ΕΕ L 198, της 8.8.1996, σελ. 1. )) για να μειώσει κατά πολύ το σύνολο επιτρεπομένων αλιευμάτων αυτών των αποθεμάτων για το 1996.

4. Το Συμβούλιο δεν διαθέτει συγκεκριμένα στατιστικά στοιχεία για την αλιεία της ρέγγας που να του επιτρέπουν να αποδόσει την υπέρμετρη αλιεία ειδικά στους αλιείς ενός κράτους μέλους.
ΓΡΑΠΤΗ ΕΡΩΤΗΣΗ E-2344/96 υποβολή: Richard Howitt (PSE) προς την Επιτροπή (27 Αυγούστου 1996)

Θέμα: Εκπρόσωποι της Επιτροπής που συμμετέχουν σε εθνικές ελεγκτικές επιτροπές των Διαρθρωτικών Ταμείων

Πώς θα περιέγραφε η Επιτροπή τον ρόλο των εκπροσώπων της που συμμετέχουν σε ελεγκτικές επιτροπές των Διαρθρωτικών Ταμείων στα διάφορα κράτη μέλη, και ποιοί ακριβώς κανονισμοί και πολιτικοί προσανατολισμοί (με συγκεκριμένα στοιχεία παραπομπής) διέπουν την συμπεριφορά των υπαλλήλων της Επιτροπής σε αυτή τους την ιδιότητα;

Σύμφωνα με τις αρχές της κοινοβουλευτικής ευθύνης, προτίθεται η Επιτροπή να εξασφαλίσει ότι οι εκπρόσωποί της θα παρέχουν πλήρη ενημέρωση όσον αφορά την επιλογή των σχεδίων, τα κριτήρια επιλογής καθώς και την αποτελεσματική χρήση των πιστώσεων;

Aπάντηση της κας Wulf-Mathies εξ ονόματος της Επιτροπής (23 Σεπτεμβρίου 1996)

Το άρθρο 25 του κανονισμού (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά τον συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων (όπως τροποποιήθηκε) ((ΕΕ αριθ. L 193 της 31.07.1993 )) προβλέπει τη σύσταση επιτροπών ελέγχου, στο πλαίσιο της εταιρικής σχέσης, μέσω συμφωνίας, μεταξύ της Επιτροπής και των κρατών μελών.

Η σύνθεση, τα καθήκοντα, οι διαδικασίες και οι αρμοδιότητες των εν λόγω επιτροπών, καθορίζονται λεπτομερώς στις διατάξεις που αποτελούν αναπόσπαστο τμήμα κάθε απόφασης της Επιτροπής για την έγκριση των μεμονωμένων επιχειρησιακών προγραμμάτων. Οι διατάξεις αυτές περιλαμβάνουν τη συμμετοχή της Επιτροπής ως πλήρους μέλους των εν λόγω επιτροπών.

Εκτός από την εν λόγω επίσημη συμμετοχή, εκπρόσωποι της Επιτροπής έχουν επίσης να διαδραματίσουν σημαντικό ρόλο στην παροχή τακτικής βοήθειας και προσανατολισμών στις ενδιαφερόμενες αρχές, ιδίως εφόσον πρόκειται για ζητήματα επιλεξιμότητας των σχεδίων ή τήρησης της κοινοτικής νομοθεσίας και των κοινοτικών πολιτικών.

Εντούτοις, σύμφωνα με τους κανόνες που διέπουν τις παρεμβάσεις των διαρθρωτικών ταμείων, και εκφράζοντας την αρχή της επικουρικότητας, τα κράτη μέλη που είναι υπεύθυνα για την εφαρμογή του προγράμματος έχουν τη βασική αρμοδιότητα για τη διασφάλιση της επιλεξιμότητας του σχεδίου και για τον καθορισμό των κριτηρίων προτεραιότητας στις επιλογές των προς έγκριση σχεδίων. Κατά τη θέσπιση των εν λόγω κριτηρίων τα κράτη μέλη βοηθούνται από την Επιτροπή, η οποία αναζητά να εξασφαλίσει ότι τα σχέδια που επελέγησαν θα είναι σύμφωνα με το σύνολο των στόχων του προγράμματος και ότι οι κοινοτικοί πόροι θα χρησιμοποιηθούν αποτελεσματικά, θα τηρηθεί το κοινοτικό δίκαιο και θα αποφευχθούν χρηματοδοτικά σφάλματα και παρατυπίες.
ΓΡΑΠΤΗ ΕΡΩΤΗΣΗ E-2088/96 υποβολή: Angela Billingham (PSE) προς την Επιτροπή (26 Iουλίου 1996)

Θέμα: Το ραδιενεργό αέριο ραδόνιο

Η ύπαρξη ραδονίου στο περιβάλλον θεωρείται στο Ηνωμένο Βασίλειο σημαντική αιτία καρκινογένεσης. Θα μπορούσε η Επιτροπή να με πληροφορήσει για τις ισχύουσες στις κοινοτικές χώρες προδιαγραφές όσον αφορά τα θεωρούμενα ως αποδεκτά επίπεδα αυτού του αερίου όταν απαντάται κοντά σε κατοικίες;

Προτίθεται η Επιτροπή να μελετήσει την κατάρτιση νομοθεσίας στον τομέα αυτόν προκειμένου να προστατεύσει τους πολίτες της Ευρωπαϊκής Ένωσης από αυτήν την απειλή για την υγεία τους;

Απάντηση της κας Bjerregaard εξ ονόματος της Επιτροπής (16 Σεπτεμβρίου 1996)

Στις 21 Φεβρουαρίου 1990, η Επιτροπή διατύπωσε σύσταση σχετικά με την προστασία του κοινού έναντι της εκθέσεως σε ραδόνιο, σε εσωτερικούς χώρους (90/143/Ευρατόμ ((ΕΕ αριθ. L 80, της 27.3.1990. ))). Στη σύσταση αυτή προβλέπεται για τη συγκέντρωση αερίου ραδονίου αφενός στάθμη αναφοράς ύψους 400 Bq m-3, για την επεξεργασία διορθωτικών μέτρων στις υφιστάμενες κατοικίες, και αφετέρου στάθμη 200 Bq m-3, για τη μελέτη μελλοντικών κατασκευών.

Η ανταπόκριση των κρατών μελών στην ανωτέρω σύσταση δεν ήταν ομοιόμορφη και εξαρτιόταν μεταξύ άλλων από τα συγκεκριμένα χαρακτηριστικά των εμφανίσεων ραδονίου στο περιβάλλον εκάστου κράτους μέλους. Σε γενικές γραμμές, σε όσες περιπτώσεις καθιερώθηκαν στάθμες αναφοράς τηρήθηκαν οι κατευθύνσεις της σύστασης. Επειδή υπάρχουν διαφορές στο νομικό καθεστώς και στις πρακτικές συνέπειες των ανωτέρω σταθμών αναφοράς, δεν έχει νόημα μια απλή αριθμητική σύγκριση.

Η Επιτροπή παρακολουθεί με ενδιαφέρον την απήχηση που έχει η σύστασή της στα κράτη μέλη. Εναπόκειται ωστόσο στην ευθύνη των εθνικών αρχών να εφαρμόσουν πολιτική μετριασμού των συγκεντρώσεων ραδονίου για την προστασία του κοινού, στο πλαίσιο της συνολικής μέριμνας για τη δημόσια υγεία.

Η προσφάτως αναθεωρηθείσα οδηγία του Συμβουλίου σχετικά με τα βασικά πρότυπα ασφάλειας για την προστασία της υγείας του ευρέος κοινού και των εργαζομένων από τους κινδύνους που ενέχουν οι ιοντίζουσες ακτινοβολίες (96/29/ΕΥΡΑΤΟΜ ((ΕΕ αριθ. L 159, της 29.6.1996. ))), εφαρμόζεται μεταξύ άλλων σε πηγές φυσικής ακτινοβολίας, συμπεριλαμβανομένου του ραδονίου, κυρίως όσον αφορά την επαγγελματική έκθεση σε ακτινοβολίες, δεν ασχολείται όμως με το πρόβλημα του ραδονίου στις κατοικίες, το οποίο καλύπτεται από την ανωτέρω αναφερθείσα σύσταση.
ΓΡΑΠΤΗ ΕΡΩΤΗΣΗ E-1933/96 υποβολή: Luigi Florio (UPE) προς την Επιτροπή (16 Iουλίου 1996)

Θέμα: H ιταλική μετάφραση της απόφασης της 11.6.1996 σχετικά με την ασθένεια των τρελών αγελάδων

Στην απόφαση της Επιτροπής 96/362/ΕΚ ((ΕΕ L139, 12.6.1996, σελ. 17)) της 11.6.1996 που τροποποιεί την απόφαση 96/239/ΕΚ ((ΕΕ L78, 28.3.1996, σελ. 47)) σχετικά με ορισμένα επείγοντα μέτρα προστασίας από τη σπογγώδη εγκεφαλοπάθεια των βοοειδών, η ιταλική έκδοση αναφέρει επί λέξει (παράρτημα, περίπτωση 1, δεύτερη παύλα): «ότι όλες οι άλλες πρώτες ύλες (δέρματα και κατάλοιπα κρέατος, τένοντες και νεύρα) υποβάλλονται σε επεξεργασία με αλκάλια, όπως ορίζεται στην προηγούμενη περίπτωση, ακολουθούμενη από θερμική επεξεργασία σε θερμοκρασία μεταξύ 138°C και 140°C επί τέσσερα δευτερόλεπτα».

Επειδή ο όρος «νεύρα» εμφανίζεται μόνο στην ιταλική μετάφραση, ενώ απουσιάζει σε όλες τις άλλες γλώσσες, θα ήθελα να πληροφορηθώ:

1. Ποιό κείμενο θεωρείται έγκυρο;

2. Θεωρεί η Επιτροπή ότι η ύπαρξη του όρου «νεύρα» στην ιταλική μετάφραση οφείλεται σε καθαρά σφάλμα;

3. Εάν ναι, πώς εξηγεί η Επιτροπή ένα παρόμοιο σφάλμα, όχι τόσο «μεταφραστικό» όσο «προσθήκη» ενός όρου;

4. Ποιός θα καλύψει ενδεχόμενες ζημίες στην υγεία που θα προκαλέσει στην Ιταλία το σφάλμα αυτό, το οποίο μεταφέρθηκε χωρίς καθυστέρηση σε απόφαση του Υποργείου Υγείας;

5. Ποιός πράγματι επιμελήθηκε τη μετάφραση του ανωτέρω μέτρου στην ιταλική γλώσσα;

6. Η εργασία των μεταφραστών από ποιόν ελέγχθηκε;

Απάντηση του κ. Fischler εξ ονόματος της Επιτροπής (24 Σεπτεμβρίου 1996)

1. Η απόφαση 96/362/ΕΚ ((ΕΕ αριθ. L 139 της 12.06.1996 )) απευθύνεται σε όλα τα κράτη μέλη και όλες οι γλωσσικές εκδόσεις έχουν το ίδιο κύρος.

2. και 3. Η Επιτροπή αναγνωρίζει ότι πρόκειται για μεταφραστικό σφάλμα στην ιταλική έκδοση. Όταν η Επιτροπή, συγκρίνοντας την ιταλική έκδοση με τις υπόλοιπες γλωσσικές εκδόσεις και, συγκεκριμένα, με την έκδοση που ανέφερε το Αξιότιμο Μέλος του Κοινοβουλίου, αντελήφθη το σφάλμα ενέκρινε και εξέδωσε διορθωτική έκδοση ((ΕΕ αριθ. L 172 της 11.07.1996 (ιταλική έκδοση) )).

4., 5. και 6. Στην περίπτωση όπου, παρά τους ελέγχους, διαπιστώνονται σφάλματα σε κάποια γλωσσική έκδοση η Επιτροπή, δοθείσης περιστάσεως, αναλαμβάνει την ευθύνη που απορρέει από τις πράξεις της και εφαρμόζει το ταχύτερο δυνατό τις προβλεπόμενες διαδικασίες ώστε να προβεί στις απαραίτητες διορθώσεις. Στην περίπτωση που ανέφερε το Αξιότιμο Μέλος του Κοινοβουλίου, η Επιτροπή έλαβε το ταχύτερο δυνατό τα κατάλληλα μέτρα ώστε να διορθωθεί το μεταφραστικό σφάλμα στην ιταλική έκδοση. Από αυτήν την άποψη, είναι αξιοπαρατήρητο ότι το εν λόγω μέτρο αφορά τη ζελατίνη και το δισόξινο φωσφορικό ασβέστιο που παρήχθησαν στη Μεγάλη Βρετανία και προέρχονται από βοοειδή σφαγέντα στη Μεγάλη Βρετανία. Επιπροσθέτως, η Επιτροπή δεν έχει ακόμα καθορίσει την ημερομηνία επανάληψης των αποστολών προϊόντων του παραρτήματος.
ΓΡΑΠΤΗ ΕΡΩΤΗΣΗ E-1919/96 υποβολή: Wolfgang Kreissl-Dφrfler (V) προς την Επιτροπή (16 Iουλίου 1996)

Θέμα: Μεταφορές ζώων - Βαυαρία: Διασυνοριακές μεταφορές ζώων προς σφαγή

1. Μέσω ποίων σημείων διέλευσης των συνόρων διεκπεραιώνονται οι μεταφορές ζώων που προορίζονται για σφαγή;

2. Ποιές ημέρες εκτελούνται κατά κύριο λόγο μεταφορές ζώων;

3. Ποια είδη ζώων περιλαμβάνονται στις διασυνοριακές μεταφορές ζώων που προορίζονται για σφαγή;

Απάντηση του κ. Fischler εξ ονόματος της Επιτροπής (6 Σεπτεμβρίου 1996)

Η Επιτροπή είναι αρμόδια για την έγκριση των συνοριακών σταθμών που πραγματοποιούν κτηνιατρικούς ελέγχους στα προερχόμενα από τρίτες χώρες προϊόντα και ζώντα ζώα.

1. Οι συνοριακοί σταθμοί Furth στο Wald και Waidhaus στη Βαυαρία εγκρίθηκαν, σύμφωνα με την απόφαση αριθ. 95/357/ΕΚ ((ΕΕ αριθ. L 211 της 06.09.1995. )), όπως τροποποιήθηκε τελευταία από την απόφαση αριθ. 96/357/ΕΚ ((ΕΕ αριθ. L 138 της 11.06.1996. )) της Επιτροπής, για τη διενέργεια κτηνιατρικών ελέγχων ζώντων ζώων που προορίζονται για σφαγή.

2. Η Επιτροπή δεν έχει στη διάθεσή της στοιχεία σχετικά με τις ημέρες κατά τις οποίες εκτελούνται μεταφορές ζώων που προορίζονται για σφαγή.

3. Η έγκριση των εν λόγω συνοριακών σταθμών καλύπτει όλα τα είδη ζώων που προορίζονται για σφαγή.
ΓΡΑΠΤΗ ΕΡΩΤΗΣΗ E-1806/96 υποβολή: Νικήτας Κακλαμάνης (UPE) προς το (8 Iουλίου 1996)

Θέμα: Ευρωπαϊκό νόμισμα

Σύμφωνα με πληροφορίες, οι Διοικητές των κεντρικών τραπεζών ορισμένων κρατών μελών της Ευρωπαϊκής Ένωσης εξέφρασαν επιφυλάξεις για την αναγραφή της λέξης «ΕΥΡΩ» στην ελληνική γλώσσα παρά τη ρητή απόφαση της Συνόδου Κορυφής της Μαδρίτης το Δεκέμβριο του 1995.

Ερωτάται το Συμβούλιο:

1. Αν αληθεύουν οι πληροφορίες αυτές;

2. Ποιά είναι η θέση του Συμβουλίου;

3. Αν το Συμβούλιο αποδέχεται να καθορίζουν την πολιτική στρατηγική της Ευρωπαϊκής Ένωσης οι διοικητές των κεντρικών τραπεζών;

Απάντηση (7 Νοεμβρίου 1996)

Υπενθυμίζεται ότι δεν έχουν ολοκληρωθεί οι σχετικές εργασίες στο Ευρωπαϊκό Νομισματικό Ίδρυμα, το οποίο είναι αρμόδιο για την εποπτεία της τεχνικής προπαρασκευής της έκδοσης τραπεζογραμματίων (Άρθρο 109 ΣΤ παρ. 3 της συνθήκης). Από την έναρξη της τρίτης φάσης της ΟΝΕ; η Ευρωπαϊκή Κεντρική Τράπεζα θα έχει το αποκλειστικό δικαίωμα να επιτρέπει την έκδοση τραπεζογραμματίων στην Κοινότητα (Άρθρο 105 Α παρ. 1 της συνθήκης).